Bussjåfører kan bøtelegges hvis barn ikke er fastspent

OPPGITTE: Ulf H. Dahl (bak) sitter fastspent, mens hans kollega Kai Twardowski sitter i et sete som ikke har belter. Bussen har dessuten 44 godkjente ståplasser Foto: Alf Øystein Støtvig

Raser mot nytt beltepåbud i buss: - Håpløst

HOLMESTRAND (VG) Et nytt påbud pålegger bussjåfører å sørge for at passasjerer under 15 år sitter fastspent.

Martin Nilsen

21. januar 2012

Artikkelen er over åtte år gammel

Sjåførene kan få gebyr på 1500 kroner hvis noen ikke er forskriftsmessig festet.

- Dette er håpløst! Hvordan i all verden skal vi overholde dette beltepåbudet på vegne av passasjerene, undrer Ulf H. Dahl.

Han er nestleder i Yrkestransportforbundet i Vestfold og har sendt brev til Samferdselsdepartementet om hvordan dette skal praktiseres.

- Svaret derfra gjorde meg ikke mye klokere. Det sto at det ble opptil det stedlige politi å håndtere dette, sier Dahl.

- Hvis vi går en runde i bussen og sjekker, så har jo halvparten av de unge passasjerene løst ut beltet igjen før vi har satt oss bak rattet for å kjøre, sier Dahl.

Flere ståplasser

Passasjerer over 15 år blir personlig ilagt gebyr hvis de ikke bruker belter der de er montert i buss.

- Paradokset er at det i enkelte busser er flere ståplasser enn det er sitteplasser, sier Dahl og viser VG en buss der det er 36 sitteplasser med belter, fire plasser uten belter - og 44 ståplasser.

Dahl mener det er stor forskjell på passasjerers respekt for beltepåbudet i buss, enten de er yngre eller eldre. Men hans egen erfaring er at tenåringer helst vil kjøre uten belte.

- Beltepåbudet er helt på sin plass i buss, men det blir meningsløst at sjåførene kan få gebyr for at reisende ikke retter seg etter påbudet, sier Dahl.

Han peker også på paradoks nummer to: Med en rekke ståplasser i bussene, er nettopp de passasjerene langt mer utsatt enn de som sitter, fastspent eller ikke.

Bakgrunn: 7000 barn skades i buss årlig fordi de må stå.

Høy terskel

- Bransjen er orientert om regelendringen og hvilke hensyn som tas ved vurdering av hvorvidt sjåføren har opptrådt aktsomt eller ei i forhold til sikringsplikten. Vi hadde håpet informasjonen hadde nådd frem til sjåførene. Det har det åpenbart ikke gjort, og vi vil derfor kontakte bransjen på ny, sier Jon Molnes, avdelingsdirektør i Vegdirektoratets seksjon for trafikantatferd.

Han mener det skal mye til før en bussjåfør vil få gebyr.

- Det er en høy terskel. I disse dager har vi en kampanje gående sammen med NHO transport for å øke bilbeltebruken, sier Molnes.

Publisert: 21.01.12 kl. 08:40

Mer om Trafikk